鹹韲十韵
作者：陸游
朝代：宋

paragraphs: 九月十月屋瓦霜，家人共畏畦蔬黄。
小甖大甕盛滌濯，青菘緑韭謹蓄藏。
天氣初寒手訣妙，吳鹽正白山泉香。
挾書旁觀稺子喜，洗刀竭作厨人忙。
園丁無事臥曝日，棄葉狼籍堆空廊。
泥爲緘封糠作火，守護不敢非時嘗。
人生各自有貴賤，百花開時促高宴。
劉伶病酲相如渴，長魚大肉何由薦。
凍韲此際價千金，不數狐泉槐葉麫。
摩挲便腹一欣然，作歌聊續冰壺傳。